La patru ani de la semnarea proiectului, lucrările de reabilitare a 18 biserici fortificate din județul Sibiu și alte trei județe învecinate au luat sfârșit. Reprezentanții Consistoriului Superior al Bisericii Evanghelice C.A. din România au anunțat că pregătesc în acest moment un nou proiect, similar, pentru reabilitarea altor biserici.

Cele 18 biserici fortificate incluse în acest proiect sunt situate în județele Alba (bisericile din Sebeş și Gârbova), Brașov (bisericile fortificate din Criţ, Buneşti, Mesendorf, Cincşor), Mureș (Archita, Apold, Cloaşterf) și Sibiu (Dealu Frumos, Netuş, Stejăriş, Curciu, Ighişu Nou, Valchid, Mălăncrav, Cârţa, Aţel). Toate aceste biserici au făcut obiectul unor lucrări de reabilitare, a căror menire este nu doar să asigure dăinuirea acestor monumente istorice, dar să și impulsioneze turismul în zonă, fapt care angrenează și dezvoltarea economică a comunităților locale.

”Acum două zile am făcut ultima recepție la faza de terminare a lucrărilor pentru genul de picturi murale descoperite în timp la o serie de biserici. Cu economia banilor din evaluările inițiale am continuat cu un fel de proiect «apendice» ca să îi zic așa, pentru aceste picturi. Acestea constituie o premieră pe plan național, în sensul că sunt picturi ascunse după acea reformă luterană din 1550. Ca atare, aceste picturi și-au păstrat farmecul ascuns. Nimeni nu le-a mai văzut timp de 500 de ani. Vă dați seama că noi, acum o lună sau două, prin sondajele făcute și pictorii experți care au intervenit, am scos la iveală imagini ascunse acum 500 de ani, din motive binecunoscute. Prin înțelegerea Episcopiei – care a considerat, mai întâi, că punând în valoare aceste picturi se îndepărtează de ritul evanghelic – am trecut peste acest moment și acum cinci biserici beneficiază de picturi murale de dinainte de reforma luterană. Ceea ce nu se știa până acum în mediul academic general. De exemplu, biserica fortificată din Ighișu Nou beneficiază de o suprafață de 200 de metri pătrați de pictură descoperită. Din aprilie până acum două zile s-a lucrat la descoperirea acestor picturi. Pe timp de vară și 15 specialiști lucrau în același timp, pe schelă”, a declarat Vasile Crișan, arhitectul Consistoriului Superior al Bisericii Evanghelice C.A. din România.

Proiectul ”Tezaure Fortificate Redescoperite – Dezvoltarea durabilă a Regiunii Centru prin punerea în valoare a potenţialului turistic al reţelei de biserici fortificate săseşti din Transilvania” a avut o valoare totală inițială de 22.062.696,52 lei, din care 16.593.282,31 sunt fonduri nerambursabile alocate în baza contractul semnat în octombrie 2010 alături de conducerea Agenției de Dezvoltare Regională Centru, organism intermediar. Proiectul a fost finanțat prin Programul Operațional Regional. ”A fost un proiect greu, cred că printre cele mai grele, iar asta nu este doar versiunea mea, este și cea a reprezentanților Agenției de Dezvoltare Regională Centru. Au fost reabilitate nu mai puțin de 18 obiective de patrimoniu, aflate în patru județe. La fiecare obiectiv a fost alt tip de problemă și alte soluții. A fost necesară găsirea unui cadru prin care acest proiect să fie implementat în mod coerent. Proiectul este unul de o importanță deosebită pentru Transilvania. El va fi continuat, în etapa următoare de programare, probabil cu un alt număr ridicat de biserici. Consistoriul Superior este încrezător că succesul acestui proiect se poate repeta în următoarea perioadă. Acest proiect va însemna foarte mult pentru turismul din Transilvania”, a declarat și Valentin Păun, manager de proiect din partea GPA Business Management SRL.

Banii au fost folosiți și pentru îmbunătățirea infrastructurii de orientare, acces și primire a turiștilor în zona celor 18 localități în care se află bisericile fortificate, respectiv pentru încurajarea altor investiții conexe în respectivele comunități. Se așteaptă o creștere exponențială a turismului în zonă, precum și prelungirea timpilor de ședere a turiștilor în Regiunea Centru a României. ”Cea mai amplă investiție a fost făcută în județul Mureș, la biserica fortificată din Apold. Acolo au fost și probleme serioase de conservare și consolidare, iar suma derulată a fost la 420.00 de euro, dublu – de exemplu – față de Cârța, unde am întâlnit mai mult ruinele mănăstirii cisterciene și nu a fost nevoie de atât de mulți bani pentru a stabiliza coronamentul acestor ruine”, a mai explicat Vasile Crișan.

În imaginile alăturate se pot observa îmbunătățirile aduse bisericilor fortificate din Netuș, județul Sibiu, și Apold, județul Mureș.